SL Uradni list Evropske unije C 103/6

Objava zahtevka za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 Evropskega parlamenta in Sveta

(2016/C 103/06)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

ZAHTEVEK ZA ODOBRITEV MANJŠE SPREMEMBE

Zahtevek za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 Evropskega parlamenta in Sveta (2)

„STRACHITUNT“

EU št.: PDO-IT-02092 – 24.11.2015

ZOP ( X ) ZGO ( )

1. Skupina vložnikov in pravni interes

Consorzio per la Tutela dello Strachitunt Valtaleggio, na naslovu Piazza Don Arrigoni 7 c/o Sede Comunale 24010 Vedeseta (BG) ITALIJA Tel. +39 3355754211 E-naslov info@strachitunt.it consorziostv@pec.it

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

— ☒ Opis proizvoda — ☐ Dokazilo o poreklu — ☐ Metoda proizvodnje — ☐ Povezava — ☐ Označevanje — ☐ Drugo [Navedite.]

4. Vrsta sprememb

— ☐ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere ni potrebna sprememba objavljenega enotnega dokumenta. — ☒ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere je potrebna sprememba objavljenega enotnega dokumenta. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZTP, ki se šteje za manjšo v skladu s četrtim pododstavkom člena 53(2) Uredbe (EU) št. 1151/2012.

5. Spremembe

Opis proizvoda se je spremenil v delu, ki obravnava višino oboda hlebca: visok je med 10 cm in 18 cm namesto med 15 cm in 18 cm;

razlog zahtevka za spremembo so nove zahteve na trgu. Od registracije proizvoda kot ZOP marca 2014 je bilo zabeleženo večje povpraševanje po siru Strachitunt med potrošniki in večje zanimanje med distributerji. Prisotnost tega proizvoda ZOP v majhni gorski dolini je pomagala pri spodbujanju turizma, povečanju povpraševanja po tem lokalnem proizvodu in njegove neposredne prodaje, prav tako pa je povečala povpraševanje po drugih lokalnih proizvodih in tako na splošno podprla in razvila gospodarstvo tega gorskega območja. Vendar pa je bilo ugotovljeno, da kupce bolj zanimajo hlebci z nižjim obodom in nekoliko manjše porcije. Ti manjši hlebci bi po eni strani zadovoljili potrebe neposrednih kupcev, ki cenijo majhne porcije, in velikih trgovcev po drugi strani, ker bi bolje izpolnjevali njihove zahteve glede pakiranja predpakiranih proizvodov, ter tujih kupcev, ki jih je proizvod pritegnil, vendar oklevajo pri tem, da bi pretežke hlebce nesli domov. Da bi zadovoljili spreminjajoče se potrebe potrošnikov in distributerjev, je pomembno, da se zahtevek za manjšo spremembo odobri, ob upoštevanju dejstva, da zgoraj omenjena sprememba parametrov ne vpliva na nadaljnje faze obdelave, zorenje in predvsem na značilnosti končnega proizvoda, ki ostajajo, kot je navedeno v specifikaciji.

ENOTNI DOKUMENT

„STRACHITUNT“

EU št.: PDO-IT-02092 – 24.11.2015

ZOP ( X ) ZGO ( )

1. Ime

„Strachitunt“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.3 Siri

3.2 Opis proizvoda, za katerega se uporablja ime iz točke 1

„Strachitunt“ je sir z modro plesnijo, ki je proizveden iz surovega polnomastnega mleka s tradicionalno metodo dvojnega testa, katerega srednje dolgo zorenje traja vsaj 75 dni.

Sir „Strachitunt“ ima nagubano in tanko skorjo srednje čvrstosti, mestoma razcveteno, ki se v času zorenja rumenkasto do sivo obarva.

Je valjaste oblike z ravnima osnovnima ploskvama spremenljivega premera med 25 cm in 28 cm, z ravnim ali rahlo izbočenim obodom višine med 10 cm in 18 cm. Teža hlebcev je med 4 kg in 6 kg.

Ko se hlebec prereže, ima sir „Strachitunt“ kompaktno marmornato testo, ki je neposredno pod skorjo topljivo, s kremnimi progami in zeleno-modrimi žilami zaradi plesnenja. Stopnja plesnenja testa je spremenljiva glede na količino spor, ki so naravno prisotne v mleku, in njihovo zmogljivost razvoja.

Okus je aromatičen in močan, nežen do pikanten, in lahko v toku zorenja razvije bolj izrazite note.

Vsebnost maščob v siru, izražena kot odstotek suhe snovi, je najmanj 48 %.

3.3 Krma (samo za proizvode živalskega izvora) in surovine (samo za predelane proizvode)

Uporablja se surovo mleko, zbrano z dvema različnima molžama, pri čemer je vsaj 90 % mleka od krav rjave pasme (bruna).

Med predelovalnim postopkom se uporabljata telečje sirilo in sol, kupljena v trgovini.

Mleko za proizvodnjo sira „Strachitunt“ izvira iz živinoreje, pri kateri sestavlja živalsko krmo trava in/ali seno s pašnikov z raznoliko vegetacijo, ki pomeni vsaj 65 % celotne suhe snovi. Vsaj 90 % te krme, ki ustreza približno 60 % obroka živali, mora izvirati z območja, opredeljenega v točki 4 v nadaljevanju. V krmi so med drugim predvideni koncentrati žit (koruza, ječmen, pšenica), stročnice (soja) ter stranski proizvodi pri predelavi žit in stročnic, ki pomenijo največ 35 % celotne suhe snovi, slane lizalke in kompleksni minerali ali vitamini kot dopolnila.

Prepovedana je uporaba koruzne silaže.

3.4 Posebne faze proizvodnje, ki jih je treba izvajati na opredeljenem geografskem območju

Vse faze proizvodnje (govedoreja, molža, zbiranje in predelava mleka, izdelava sira in njegovo zorenje) morajo potekati na geografskem območju, opredeljenem v točki 4.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Dejavnost rezanja in pakiranje sira ZOP „Strachitunt“ se lahko izvaja tudi zunaj geografskega območja. Kmetije, ki izvajajo dejavnost rezanja in pakiranja morajo navedeno dejavnost predhodno sporočiti Združenju za zaščito sira Strachitunt (Consorzio di Tutela dello Strachitunt).

3.6 Posebna pravila za označevanje proizvoda, za katerega se uporablja registrirano ime

Sir Strachitunt se prodaja v celih hlebcih in/ali narezan na kose; na trg je dan označen z grafičnim znakom (slika), ki je odtisnjen na osnovni ploskvi, in z datumom proizvodnje, odtisnjenim na obodu.

Hlebci, ki se prodajajo celi, morajo med drugim na zgornji osnovni ploskvi nositi tanko papirno etiketo z imenom „Strachitunt“ in grafični znak (slika). Če je narezan na kose, sir nosi grafični znak v obliki ponavljajočega se vzorca (slika).

Slika

Grafični znak (logotip)

4. Jedrnata opredelitev geografskega območja

Proizvodno območje obsega občine Taleggio, Vedeseta, Gerosa in Blello, ki se nahajajo v pokrajini Bergamo in na najnižji nadmorski višini 700 m ter katerih ozemlje deloma ali v celoti sestavlja Valtaleggio.

5. Povezava z geografskim območjem

Dolina Taleggio se nahaja v osrčju Orobijskih predalp, velik del te doline pa v Parco delle Orobie Bergamasche. V dolini ni industrije in virov onesnaževanja, obenem je tudi precej izolirana v primerjavi z onesnaženo Lombardsko nižino in velikimi urbanimi centri. To ji omogoča, da so v njej še vedno naravna območja brez vsakega onesnaženja, ki ugodno vplivajo na vse proizvodne dejavnosti na njenem območju.

Zadevne občine ne mejijo samo druga na drugo, temveč imajo tudi enake antropogeografske značilnosti. Številni travniki in pašniki pomenijo idealno okolje za živinorejo in planšarstvo ter omogočajo prirejo in predelavo mleka, namenjenega za pripravo sira „Strachitunt“. Za to gorsko območje je za živinorejo značilna pretežna prisotnost krav rjave pasme (bruna). Lega območja porekla zagotavlja pašo vsaj šest mesecev letno, kar daje mleko, na katerega kakovost močno vpliva prizadevanje za optimalno dobrobit živali. Te razmere skupaj s splošnimi podnebnimi razmerami gorskega območja, ki se nahaja na vsaj 700 m nadmorske višine, in razmerami zorenja v sirarnah, so pomenile in še danes pomenijo optimalno okolje za proizvodnjo veliko vrst mehkih sirov. Občine tega geografskega območja se že dolgo posvečajo kmetijstvu in sirarstvu, o čemer obstajajo pričevanja, tehnike proizvodnje in zorenja sira „Strachitunt“ pa so bile vzpostavljene že zdavnaj.

Na geografskem območju proizvodnje se obdelava izvaja neposredno na planšarijah ali gospodarstvih, ki se nahajajo na tem ozemlju: v prvem primeru se mleko ne prevaža, v drugem primeru je prevoz omejen na majhno območje.

Razen tega je uporaba tradicionalnih metod, kot je uporaba dvojnega testa in zelo kisle sirotke za razmastitev in čiščenje banje ter delovnega orodja, okolju prijazna in spoštuje mikrofloro, ki je naravno prisotna v delovnem okolju, obenem pa zagotavlja neoporečnost končnega proizvoda. Zorilnice sira na gospodarstvih na območju porekla se v glavnem nahajajo pod zemljo, pri čemer uporabljajo „statične“ sisteme hlajenja, ki se v glavnem okoriščajo z nizkimi podnebnimi temperaturami. To možnost zagotavlja oblika doline, saj so območja, ki ležijo desno od hudournika Enna, zelo osojna tudi v poletnem času. Te razmere pripomorejo tudi k pojavu bolj ali manj izrazite plesni testa, ki je značilna za proizvod.

Sir „Strachitunt“ je pridelan s tradicionalno metodo predelave sira z dvojim testom. Ta metoda določa uporabo dveh sirnin: tople in hladne – pridobljenih v razmaku 12 ur pri dveh dnevnih molžah.

Ti dve sirnini se nato pomešata, da se pridobi enotna masa.

Posebne značilnosti sira „Strachitunt“ so posebna predelava skupaj s prisotnostjo bolj ali manj izrazitega plesnenja, povezanega s prisotnostjo naravnih plesni (mleku je prepovedano dodajati kakršne koli kvasovke), in kompaktno marmornato testo, ki je neposredno pod skorjo topljivo, s kremnimi progami.

Metoda pridobivanja sira „Strachitunt“ izhaja iz morfoloških značilnosti Valtaleggia, ki so spodbudile nastanek majhnih kmetijskih gospodarstev s proizvodnjo sirov za lastno porabo in uživanje.

Poleg tega je vzreja krav rjave pasme (bruna) z izredno zmožnostjo prilagoditve gorskim pedoklimatskim razmeram vplivala in še danes vpliva na lastnosti mleka.

Tradicionalno je potreba po proizvodnji sira iz surovega mleka, predelanega v bakrenih banjah, izvirala iz uporabe lesa kot goriva, ki ni omogočalo termične obdelave mleka.

Poleg tega je zaradi potrebe po predelavi mleka po molži, ker mleka ni bilo možno shraniti v ohlajenih prostorih, nastala metoda dvojnega testa, ki omogoča uporabo sveže pridobljene tople sirotke in hladne sirotke, pridobljene v času prejšnje predelave.

Ta metoda predelave omogoča nastanek zelo tesne povezave med fizikalno-kemijsko in mikrobiološko kakovostjo mleka ter kakovostjo končnega proizvoda. Plesnenje nastane zaradi naravne prisotnosti spor plesni v mleku in v zorilnicah, plesni, ki se v siru lahko razvije zaradi posebne proizvodne tehnologije in tehnike luknjanja med zorenjem.

Vse etape proizvodnega procesa sira „Strachitunt“ so povezane z geografskim prostorom in izročilom, ki določata posebne značilnosti končnega proizvoda.

Sklic na objavo specifikacije

(drugi pododstavek člena 6(1) te uredbe)

Celotno besedilo proizvodne specifikacije je na voljo na spletni strani: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijsko, prehrambno in gozdarsko politiko (www.politicheagricole.it), kjer izberete „Prodotti DOP IGP“ (v desnem zgornjem kotu zaslona) in nato „Prodotti DOP IGP STG“ (ob robu na levi strani zaslona), nazadnje pa „Disciplinari di Produzione all’esame dell’UE“.

(1) UL L 179, 19.6.2014, str. 17.

(2) UL L 343, 14.12.2012, str. 1.